ELŐTERJESZTÉS

**a Képviselő-testület 2015. április 30.-án tartandó ülésére**

Tárgy: Beszámoló Polgár Város Önkormányzata 2014. évi költségvetésének teljesítéséről

Előterjesztő : Tóth József polgármester

Készítette: Dr. Váliné Antal Mária jegyző

Csépányiné Bartók Margit pénzügyi irodavezető

Léka Gyuláné pénzügyi előadó

Gyüge Szilvia pénzügyi előadó

Tárgyalta: Pénzügyi és gazdasági bizottság

Humánfeladatok és ügyrendi bizottság

Ikt. szám: 2724-10 /2014.

Melléklet: 2014. évi zárszámadási rendelet és mellékletei

Tisztelt Képviselő-testület!

Polgár Város Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. törvény 143. § (4) bekezdésében kapott felhatalmazás alapján, az államháztartásról szóló 2011. évi CXCV. törvény 91. § (1) bekezdésében, valamint az államháztartás szervezeti beszámolási és könyvvezetési kötelezettségének sajátosságairól szóló 249/2000. (XII.24.) számú kormányrendelet 7. §-ának (1) bekezdése értelmében az alábbiak szerint számolok be a 2014. évi költségvetés teljesítéséről:

**I. Az önkormányzati feladatellátás általános értékelése**

Önkormányzatunk kötelező feladatainak ellátását 2014. évben 4 intézmény, valamint a polgármesteri hivatal működtetésével biztosította. Önállóan működő és gazdálkodó intézményként látta el feladatát a Városgondnokság, amely alaptevékenységét tekintve városgazdálkodási tevékenységet, valamint a polgármesteri hivatal, amely igazgatási tevékenységet végez.

A polgármesteri hivatalhoz tartozó önállóan működő intézmények az Ady Endre Művelődési Központ és Könyvtár művelődési tevékenységet, a Napsugár Óvoda és Bölcsőde nevelési-oktatási feladatot, a Polgári Szolgáltató Központ szociális feladatot lát el.

Az Önkormányzat gazdálkodásának jogi kereteit az Államháztartásról szóló 2011. évi CXCV. törvény, a Magyarország 2014. évi központi költségvetéséről szóló2013. évi CCXXX. törvény, Polgár Város Önkormányzatának 2014. évi költségvetéséről, valamint annak módosításáról szóló helyi rendeletek határozzák meg.

Polgár Város Önkormányzata 2014. évi költségvetését a Képviselő-testület 5/2014. (II.14.) számú rendelete szabályozza, a rendelet módosításai során a kiadási és bevételi főösszeg eredeti előirányzata 1.663.624 e Ft-ról 2.466.929 e Ft-ra változott.

Polgár Város Önkormányzata bevételeinek éves tervteljesítési adata 2.307.669 e Ft, a kiadásoké 2.247.291 e Ft.

**Polgári Szolgáltató Központ**

Az intézmény székhelye a Dózsa György út 1. szám alatti intézményben van, telephelyként a Barankovics tér 12. szám alatti épület funkcionál.

A helyi önkormányzatok kötelező szociális feladatai ezen intézmény keretein belül a családsegítő és gyermekjóléti szolgálatokon kívül a házi segítségnyújtás, idősek nappali ellátása, szociális étkezés. Nem kötelező feladatként végzett tevékenységek a jelzőrendszeres házi segítségnyújtás és a támogató szolgálat voltak. A Polgári Szociális Központ 2014. évi engedélyezett létszáma 36 fő volt, ebből 1 fő megváltozott munkaképességű részmunkaidős közalkalmazott. A foglalkoztatottak létszáma 33 fő, 3 fő üres álláshely. Az elmúlt évben 3 főt alkalmazott közfoglalkoztatottként az intézmény.

Az intézmény 2014. évi gazdálkodását alapvetően meghatározta, hogy a konyha működtetése 2014. január 1.-jétől átkerült a Városgondnokság üzemeltetésébe.

**Polgármesteri Hivatal**

A hivatalban engedélyezett létszám 2014. január 1.-jén 27 fő. A költségvetési szervnél 2 fő megváltozott munkaképességű munkavállaló foglalkoztatása került tervezésre. A költségvetési szerv a 2014. évi működését 28 fő köztisztviselővel, 1,5 fő megváltozott munkaképességű munkavállaló foglalkoztatásával, valamint 11 fő közfoglalkoztatottal látta el.

A 2014. év második félévében két fő köztisztviselő jogi állományba került (gyermekgondozás miatt), az egyik álláshely határozott idejű munkaszerződéssel betöltésre került, a másik álláshely üres.

**Napsugár Óvoda és Bölcsőde**

**A** szakmai feladatellátás, az óvodai és bölcsődei nevelési tevékenység ellátásának tárgyi és személyi feltételei az alábbiak szerint alakultak:

A Napsugár Óvoda és Bölcsőde intézménye 1 székhely óvodával (Bessenyei utca), 6 óvodai és 1 bölcsődei csoporttal, 1 telephely óvodán (Móra utca) belül 3 csoporttal működött.

Az engedélyezett férőhelyek száma az óvodai nevelés esetében 2014. évben 270 fő, a bölcsőde esetében 14 fő.

A gyermeklétszám adatok az alábbiak:

1. 2014. januárjától-augusztusig (8 hó) óvodába járó gyermekek száma 245 fő

bölcsődébe felvett gyermekek száma: 13 fő

ebből ingyenes és kedvezményes étkeztetésben részesült: 2 fő

1. 2014. szeptemberétől-decemberig (4 hó) óvodába járó gyermek száma 251 fő

245 fő (az október 1-i statisztika szerint) + 6 fő (akik 2,5 éves korban felvehetők és részükre

támogatás igényelhető)

bölcsődébe felvett gyermekek száma: 13 fő

ebből ingyenes és kedvezményes étkeztetésben részesült: 1 fő

A 280 fő óvodai ellátotti létszámra igényelt állami támogatásból 35 fő lemondásra került (6.129 e Ft) a 3 éves korú gyermekek beóvodázási kötelezettségére vonatkozó jogszabályi változása következtében.

A bölcsőde esetében 2014. évre vonatkozóan 13 főre igényeltek normatív támogatást, elszámoláskor 2 főre vonatkozóan visszafizetési kötelezettség keletkezett a betegségek miatt hiányzások, valamint a július havi bölcsődei nyitvatartási szünet miatt.

Az intézményi személyi feltételek alakulása:

1. 2014. januárjától-augusztusig (8 hó) az intézményi létszám 37 fő +1 PÉP-es munkavállaló.
2. 2014. szeptemberétől-decemberig (4 hó) az intézményi létszám 37 fő munkavállaló.

2014. januártól-augusztusig és a szeptembertől-decemberig terjedő időszakot összevetve az intézmény személyi feltételeiben történt változás:

1. 2014. szeptemberétől 1 fő PÉP programos álláshely szűnt meg, mivel a dolgozó nyugdíjba vonult.

A pedagógusok minősítési rendszere 2014. január 1-től lépett hatályba, ennek keretében1 fő pedagógus mesterfokozatba, 3 fő pedagógus Pedagógus I. fokozatból Pedagógus II. fokozatba került átsorolásra. A bérnövekedésre a központi költségvetés biztosította a fedezetet.

5 fő dolgozó jubileumi jutalomban részesült a törvényben meghatározottak szerint, a ledolgozott munkaidő figyelembe vételével.

1 fő megváltozott munkaképességű dolgozót foglalkoztattak 2014. február 13-tól, ezáltal kevesebb rehabilitációs hozzájárulást kellett fizetniük, mint az előző évben.

A munkaügyi központ felé benyújtott és elnyert közfoglalkoztatotti pályázat miatt 2014-ben az alábbiak szerint alakult az e körben alkalmazottak létszáma:

2014. január-február hó: 8 fő

2014. március-április hó: 6 fő (a hivatal volt a foglalkoztató)

2014. május-augusztus hó: 5 fő

2014. június-július hó: 2 fő (az 5 főn felül)

2014. szeptember-október hó: 8 fő

2014. november-december hó: 5fő

2014. december hó: 4 fő (az 5 főn felül)

A közfoglalkoztatott személyek kiválasztásánál figyelembe vették a személyek szakmai alkalmasságát, hogy a feladatellátásban milyen szintű segítséget tudnak nyújtani az óvodás gyerekek gondozásában, a megfelelő minőségű intézményi ellátás biztosításában.

**Ady Endre Művelődési Központ és Könyvtár**

Az intézményben az elvégzendő feladatok köre, illetve az ehhez rendelhető személyi feltételek az előző évhez viszonyítva nem változtak. 2014-ben a költségvetési szerv személyi összetétele a következőképpen alakult: 1 fő intézményvezető, 1 fő művelődésszervező, 1 fő ügyviteli alkalmazott, 1 fő könyvtáros, 1 fő könyvtáros asszisztens és 2 fő takarító.

A közfoglalkoztatás terén májustól 3 főt, júniustól 4 főt alkalmazott az intézmény a feladatellátáshoz.

**Városgondnokság**

Az 2014. év elején a városüzemelés vonatkozásában strukturális szempontból jelentős változások voltak. Egyrészt a törvénymódosítások, másrészt önkormányzati érdekek és szándékok tették szükségessé. A közoktatási törvény átalakítása következtében az általános iskola épületállományának kezelése és karbantartása, illetve működtetése az intézmény feladatkörébe tartozik.

A hulladékgazdálkodási törvény módosítása szintén hatással volt az intézményre, a HHG-val kötött megállapodás alapján 2014. évben is végzik szállítási és gyűjtési tevékenységet Polgáron és a környező településeken.

Az önkormányzat törekvése volt a közétkeztetés központosítása, ezért a gimnázium és az általános iskola főzőkonyhájának működtetése mellett 2014. évtől az óvodai, bölcsődei és a szociális étkeztetés is az intézményhez került átszervezésre.

A változtatásokkal a fenntartó célja a hatékonyabb és költségtakarékosabb működtetés megvalósítása volt. A struktúra változásból következően a rövid, közép és hosszú távú stratégia három meghatározó iránya fogalmazható meg. Első és legfontosabb alapelv a kötelező önkormányzati feladatok ellátása és működtetése, ehhez társul a második irányvonal, ami az előzőt alátámasztva, a szabad kapacitások kihasználása mellett, többletfeladatok vállalásával egészíti ki a szükséges forrásokat. Nem utolsó sorban nagyon fontos feladat a közfoglalkoztatási programok kezelése és folyamatos ellátása, integrálva azt az egyes városüzemeltetési tevékenységekkel, melyen belül nemcsak fenntartással és szinten tartással terveztek, hanem az értékteremtő minőségi feladatellátást célozták meg.

**Létszám alakulása:**

Engedélyezett létszám közalkalmazotti jogviszonyban: 63,83 fő

közfoglalkoztatotti jogviszonyban: 8,25 fő

Mindösszesen: 72,08 fő

Az intézmény éves átlagos statisztikai állományi létszáma közalkalmazotti jogviszonyban 62,7 fő és közfoglalkoztatott dolgozók esetén 16 fő összesen: 78,7 fő, kerekítve: 79 fő.

A munkajogi állományi létszám 2014. december 31-én 97 fő, ebből 61 fő közalkalmazotti és 36 fő közfoglalkoztatotti jogviszonyban volt alkalmazva. A szezonális feladatok miatt – a fürdő üzemeltetés időszakában - az éves szintű statisztikai állományi létszámadat eltér az év utolsó napján foglalkoztatott dolgozók létszámától.

**II. Bevételek és kiadások alakulása**

**A./ Önállóan működő és gazdálkodó intézmények**

**Városgondnokság**

**Bevétel és kiadás:**

Eredeti előirányzat:433.000 e Ft

Módosított előirányzat: 482.336 e Ft

Bevételek teljesítése: 464.042 e Ft

Eltérés: -18.294 e Ft

Kiadások teljesítése: 455.746 e Ft

Eltérés: -26.590 e Ft

Az intézmény a működési bevételét 2014. évben 18.294 e Ft-tal alulteljesítette, ami 3,79 %-ot jelent.

Intézményi szinten a kiadásait 94,49 %-ra teljesítették, ez összegében 26.590 e Ft összegű alulteljesítést jelent.

Működési célú támogatásértékű bevételt állami pénzalaptól 14.901 e Ft összegben kapott az intézmény az eredeti előirányzat 6.350 e Ft volt, ennek oka, hogy a tervezett közfoglalkoztatott állományhoz viszonyítva magasabb létszámmal látta el feladatait az intézmény.

A működési bevétel alakulását befolyásolta, hogy a hulladékszállítási díjbevétel soron a tárgyévi 10 havi és az előző évi szállítási díj ellenértékét kifizette a HHG Kft. Mivel 2013. évben az intézmény az elmaradt saját bevétel miatt túlfinanszírozásra kényszerült, ezért az összeget átutalta az önkormányzatnak 24.039 eFt, valamint a beszedett szemétszállítási díj függő-átfutó bevételét is 10.881 e Ft összegben.

A nem közművel összegyűjtött háztartási szennyvíz begyűjtésének - mint kötelező közszolgáltatási tevékenységnek - zökkenőmentes ellátása érdekében 2014. évben egy felújított szippantó gépjármű került beszerzésre, ezért a tevékenység többletkiadást eredményezett a tervezetthez viszonyítva 2.593eFt összegben, mely a következő években városunk lakosai és a környező településekről érkező megrendelések teljesítésével megtérül.

Parkgondozásra fordított kiadások összege 19.155 e Ft, amely 1,34 % túlteljesítést jelent, a tevékenység kiadásaira az állam által biztosított támogatás 7.601 e Ft, az önkormányzati támogatás 11.554 e Ft összegben nyújt fedezetet.

Az Ipari Parkban több éve végzik a szolgáltatási tevékenységet, mely nagymértékben hozzájárul a Városgondnokság működési kiadásainak finanszírozásához. A kiadásait 5.762 e Ft összegben 83,64 %-ra teljesítette, ezzel szemben bevételeit 13.428 e Ft-ra 89,88 %-ra teljesítette, különbsége éves szinten 7.666 e Ft, mely összeg a tevékenység eredményeként realizálódott.

A közutakra fordított kiadásokat 32.367 e Ft összegben teljesítette, a tervteljesítési mutató 93,7 %, ezen tevékenység forrása 16.325 e Ft állami támogatásból 16.042 e Ft önkormányzati hozzájárulásból áll.

A fürdő bevétele, mint ismeretes, nagymértékben függ az időjárástól, a kedvezőtlen időjárás miatt a bevételi forrás 4.163 e Ft -tal marad el a tervtől, a tervteljesítési mutató 80,22 %. A tevékenység kiadásai 1.566 e Ft-tal a tervezett alatt maradtak, ez 8,02 % megtakarítást jelent.

A Fonyódligeti üdülőt 2014. évtől – a tulajdonosok döntése alapján - Tiszacsege Önkormányzata üzemelteti, szolgáltatási szerződések átíratására kérésünk ellenére sem mutattak hajlandóságot, ezért az üzemeltetés időszakában felmerült közüzemi díjak költségeit – a zökkenőmentes üdültetés érdekében - továbbszámlázták a működtetőnek, ez az összeg, 325 e Ft-ot, a mai napig nem került megtérítésre az intézmény részére.

Az általános iskola építményüzemeltetési tevékenysége szintén a Városgondnokság feladatai közé tartozik, ennek a tevékenységnek az összkiadásaira fordított éves szintű összeg 40.633 e Ft, amely 97,64 %-ot jelent. Az intézményüzemeltetés bevétele terembérleti díjakból áll, ez mindössze 1.136eFt, a tervteljesítési mutatója 127 %.

Ennek a tevékenységnek az ellátásához 7.840 e Ft összegű állami támogatást kap az önkormányzat, valamint az iskola üzemeltetéséhez 31.657 e Ft önkormányzati kiegészítés szükséges.

A lakó és nem lakó épületek bérbeadásából származó bevételeket 6.206 e Ft összegben 130 %-ra teljesítette, ezzel szemben a kiadásokra fordított összeg 3.383 e Ft, a tervteljesítési mutató 102,3 %, a feladat realizált eredménye 2.823 e Ft. A többletbevétel a lakásfenntartási támogatásokból átutalt összegekből származik, illetve a bérlők körében az előző éveknél jobb a fizetési hajlandóság.

Az intézmény 2014. január 1-től 3 telephelyen különböző célcsoport részére konyhát üzemeltet. Mindhárom konyha gyermek, alkalmazott és vendégétkeztetést is ellát.

Az iskola konyhája főleg tanulók (általános iskolai és gimnáziumi) étkeztetését látja el, a tevékenység éves kiadásaira fordított összeg 66.552 e Ft, a bevételi források az alábbiak szerint részletezhetők: gyermek étkezési térítési díj összege 12.450 e Ft, feladatalapú finanszírozás 41.744 e Ft, az alkalmazottak étkezési térítési díjbevétele 3.763 e Ft és a vendégétkezők térítési díjának összege 7.824 e Ft. A telephelyen felmerülő kiadások és bevételek különbsége 803 e Ft, mely az ott dolgozó közfoglalkoztatottak önrészére nyújt fedezetet.

A Napsugár Óvoda és Bölcsőde főzőkonyháján az étkeztetési feladat ellátására fordított kiadás összege 35.002 e Ft, a tevékenység bevételei az alábbiak: gyermek étkeztetési térítési díjbevétel 7.187e Ft, alkalmazottak étkezési díjbevétel 1.051 e Ft, a vendégétkezési szolgáltatási díjbevétel 10.170e Ft, ezeken felül feladatalapú finanszírozási támogatás címén elszámolt összeg 17.953 e Ft.

A közvetlen kiadások és bevételek különbségéből látható, hogy az óvoda feladatellátása pozitív eredményt mutat, összege 1.359 e Ft, mely itt is a közfoglalkoztatottak bérköltség önrészére nyújt fedezetet.

Bölcsődei étkezés összes kiadása 1.447 e Ft, a feladat bevételei: térítési díjbevétel 962 e Ft, és normatíva feladatalapú finanszírozás 587 e Ft, az eredménye 102 e Ft. Itt is közfoglalkoztatottak bevonásával végezték a tevékenységet.

A szociális főzőkonyha tevékenység ellátása érdekében a kiadásokra fordított összeg 65.006 e Ft, a feladat bevételei: szociális étkezési térítési díj bevétel összege 36.898 e Ft, alkalmazottak térítési díj bevétele 1.227 e Ft, vendég étkezők térítési díjbevétele 4.316 e Ft és a normatív finanszírozás összege 26.075 e Ft,az önkormányzati támogatás összege éves szinten 1.114 e Ft. A kiadások és bevételek különbségéből látszik, hogy a tevékenység 4.624 e Ft eredményt mutat. Ennek a tevékenységnek az ellátására is alkalmaz az intézmény közfoglalkoztatott állományt, mely önrészt tekintve 710 e Ft kiadást jelent. Ez az a tevékenység, ahol a normatíva létszámra vonatkozik.

A kemping bevétel összetevői: szálláshely bérbeadásból 1.790 e Ft (tervteljesítési mutató 89,23 % ), a Közösségi Pagoda kivitelezési munkáinak továbbszámlázott bevételéből 10.943 e Ft, a tevékenység kiadásaira fordított összeg 10.400 e Ft. A Pagoda kivitelezése előző évről áthúzódó beruházás volt ezért a kiadásai tavaly jelentkeztek, az ez évben kimutatott bevételi többlet 2.333 e Ft, valójában a 2013.évben megvásárolt anyagok és az elvégzett munkák díjainak a megtérülése.

A karbantartási feladataink elvégzéséhez a költségvetésben meghatározott 15.000 e Ft kapott az intézmény.

Ennek keretében a Szociális Főzőkonyha páraelszívó rendszerének kiépítéséhez szükséges eszközöket megvásárolták 4.646 e Ft értékben. A páraelszívó beépítése és beüzemelése 2015. év folyamán valósul meg, majd ezt követően kerül aktiválásra az eszköz.

A belterületi utak kátyúzása 6.700 e Ft helyett 7.607 e Ft bruttó összegben valósult meg. A kátyúzásra a karbantartási keret feladatok közötti átcsoportosításából 907 e Ft került felhasználásra. Az intézmény költségvetési előirányzatából 1.530 e Ft-ot használt fel erre a célra. Összesen 9.137 e Ft-ot használtak fel 2014. évben az önkormányzati utak karbantartására.

A Polgármesteri Hivatal hátsó udvari kerítésének javítását is elvégezték 927 e Ft összegben.

Művelődési Ház mögötti butik felújítása 555 e Ft bruttó összegben megtörtént.

A Bessenyei úti óvoda konyháján a páraelszívó rendszer hőcserélője 265 e Ft bruttó összegben elkészült.

Az üzemeltetésre átvett Bessenyei és Móra úti konyhák tisztasági festésére 87 e Ft összeget fordítottak.

A Móricz úti iskola melléképület bontását (saját munkagép és szállító jármű igénybevételével) saját költségvetési előirányzata terhére elvégezte az intézmény.

A közterületi járdák javítása 394 e Ft-ból valósult meg.

Zárt csapadékvíz csatorna és átereszek tisztítására 500 e Ft került felhasználásra.

**Felhalmozási kiadások**

A Barankovics téren, a templom előtti járda térkövezését elvégezték 2.769 e Ft összegben, mely átadásra került az önkormányzat részére aktiválásra.

A szociális konyha működtetéséhez páraelszívó berendezés beszerzése valósult meg 4.522 e Ft értékben, beszerelése és beüzemelése 2015.évben történik.

Kötelező közszolgáltatási feladat elvégzése miatt szükségesség vált egy felújított szippantó gépjármű beszerzése, ennek értéke 3.683 e Ft.

A strandfürdő üzemeltetéséhez törvény által előírt online pénztárgép beszerzése valósult meg 182 e Ft összegben.

A Bessenyei úti óvodához hőcserélő szivattyút vásárolt az intézmény, melyet 136 e Ft összegben aktiváltak.

A Csokonai utca 32. sz. alatti bérelt ingatlannál kazán cserét végeztek 186 e Ft összegben.

A konyhákra és az irodai dolgozók munkájához, régi és meghibásodott számítástechnikai eszközök cseréje nélkülözhetetlenné vált, számítógép és nyomtatók kerültek beszerzésre 342 e Ft összegben.

Takarításhoz porszívót vásárolt az intézmény 19 e Ft értékben.

Fűnyíró beszerzése történt parkgondozáshoz 80 e Ft értékben.

Az intézmény 2014. évi működéséhez 110.550 e Ft állami támogatást, 108.552 e Ft önkormányzati támogatást kapott, saját bevétele 244.940 e Ft volt. (7.sz. melléklet)

2014. év során a kiadási és bevételi előirányzat a tervadatokhoz viszonyítva eltérést mutatnak. Az elmaradt bevételek oka, hogy a Hajdúsági Hulladékgazdálkodási Kft. nem fizette ki az utolsó két havi szállítás díj ellenértékét 6.248eFt-ot. A strandfürdő bevétele elmaradt 4.163 e Ft-tal, valamint a gyermekétkeztetés és a szociális étkeztetés bevételi előirányzatához viszonyítva 7.915 e Ft-tal elmaradt a tervezettől. A bevételi elmaradások következtében az intézménynek fokozott takarékosságra kellett törekednie, annak érdekében, hogy költségvetését egyensúlyba tudja tartani.

A tényadatok tükrében az intézmény 2014. évre vonatkozó kiadásait 94,49 %-ra, míg bevételeit 96,21 %-ra teljesítette.

**Polgármesteri Hivatal és szakfeladatai**

A hivatal működéséhez és az egyéb hivatali feladatokhoz, így a jegyzői hatáskörben kifizetett segélyekhez kapcsolódó éves szintű tervteljesítési mutató a bevételi oldalon 98,2 %, a kiadások tekintetében 97,9%.

A hivatal és szakfeladatainak személyi juttatásain belül az alapilletmények éves tervteljesítési mutatója 96,1 %, az illetménykiegészítés esetében a teljesítés a tervezettnek megfelelő 100 %. Az egy fő létszámcsökkentés kapcsán érintett munkavállaló részére kifizetett felmentési időre járó bér 38 e Ft volt, a végkielégítés összege 354 e Ft volt, amely összegek az előirányzattal megegyezőek. Ezek költségekre vonatkozóan az állam által támogatott rész pályázat útján visszaigénylésre került. Betegszabadság címén 168 e Ft, táppénz hozzájárulásként 81 e Ft került kifizetésre, ezen kötelezettségek teljesítésére előirányzatot nem tervezünk, a fedezetüket az alapilletménynél és egyéb bérelemeknél keletkezett maradvány képezi.

A szociális hozzájárulási adó éves tervteljesítési mutatója 98, 6%.

A továbbszámlázott szolgáltatások soron a teljesítés megfelel a módosított előirányzatnak.

Az országgyűlési, önkormányzati választások lebonyolítására szolgáló állami forrás nem az önkormányzatok, hanem a polgármesteri hivatalok részére került kiutalásra, ennek összege 3.689 e Ft volt. Ezen választási feladatokhoz kapcsolódóan teljesített, éves szintű kiadás 4.042 e Ft volt.

A pénzbeni óvodáztatási támogatásként kifizetett összeg 920 e Ft, a természetben nyújtott óvodáztatási támogatás 8.880 e Ft, mindkettő fedezetét a központi költségvetés biztosította. Foglalkoztatást helyettesítő támogatásként 79.594 e Ft, munkanélküli aktív korúak ellátásaként 30.421e Ft, lakásfenntartási támogatás címén 29.420 e Ft került kifizetésre (8. sz. melléklet). Az első jogcímnél a támogatás 80%-a, a másodiknál és a harmadiknál a 90 %-a volt visszaigényelhető a központi költségvetéstől.

A hivatal bevételeként jelennek meg a telephely engedélyek díjai és az esküvői díjak, az éves teljesítés 114,7%, amely 367 e Ft összeget jelent.

A hivatalai létszámcsökkentéshez kapcsolódóan a helyi szervezési intézkedések támogatása címén 647 e Ft összeget kapott önkormányzatunk a központi költségvetéstől.

**B./ Önállóan működő intézmények**

**Ady Endre Művelődési Központ és Könyvtár**

Az intézmény a 2014. évre tervezett költségvetési kiadásait összességében 98,6 %-ban, a bevételeit 97,3 %-ban teljesítette.

A személyi juttatásoknál az eredeti előirányzat: 14.520 e Ft, a módosított előirányzat: 17.728 e Ft, teljesítés összege: 17.728 e Ft, a tervteljesítési mutató 100 %.

Az intézmény költségvetésében 7 fő közalkalmazottra vonatkozóan került tervezésre személyi juttatás és járulékok előirányzat.

Előirányzat módosításként a kereset-kiegészítés jogcímen jelentkező 2014. évi bérkompenzáció, valamint a közfoglalkoztatás költségvetési hatása jelentkezett.

A munkaadókat terhelő járulékoknál az eredeti előirányzat: 3.587 e Ft, a módosított előirányzat: 4.427 e Ft, a teljesítés: 4.427 e Ft , a tervteljesítési mutató 100 %.

A dologi kiadások eredeti előirányzata: 20.138 e Ft, módosított előirányzata: 19.927 e Ft, teljesítése: 19.333 e Ft, a teljesítés 97 %.

Az intézmény épületének biztonságtechnikája, tűzvédelmi rendszere, maximálisan megfelel az uniós elvárásoknak, azonban ezek karbantartása, ellenőrzése, esetleges javítása, plusz költségeket jelentenek.

A 2014-es év volt az iránymutató, amelyben láthatóvá vált az épület közüzemi költségeinek valós mértéke. A villamos energia felhasználásánál többletköltség mutatkozik. Ennek oka az, hogy egyre több program kerül megrendezésre a házban, illetve az épület korszerűsége miatt, magasabb rendszerhasználati díjat kell fizetni.

Az új, korszerű épületnek köszönhetően, kedvezőbbek a tárgyi feltételek, a termek kihasználtsága optimális. A rendezvények látogatottsága kedvező fordulatot vett.

A bevételek eredeti előirányzata: 38.245 e Ft, módosított előirányzata: 42.082 e Ft, a teljesítés összege: 40.949 e Ft, a tervteljesítés 97,3 %.

A terembérleti díjak éves bevételi előirányzata 1.135 e Ft, a teljesítés 1.301 e Ft volt. A megújult intézményben egyre több program valósulhatott meg: tanfolyamok, termékbemutatók, családi rendezvények. Ebből adódóan, az eredeti előirányzattal szemben több bevétel realizálódott.

Könyvtári és számítástechnikai szolgáltatás bevételeként 400 e Ft, a könyvtári tagsági díjként 170 e Ft, színház belépőjegy bevételként 130 e Ft, mozijegybevételként 260 e Ft a tervezett éves előirányzat, az éves teljesítés 814 e Ft volt.

A könyvtár bevétele nem érte el a várt teljesítést. A városban sokan veszik igénybe a kedvezményezett könyvtárhasználatot, illetve az informatika rohamos fejlődésével mindenki hozzájut az internet használatához. A teleházi szolgáltatásokat olyan látogatók veszik igénybe, akiknek az anyagi helyzete nem engedi meg az otthonukban az internet előfizetést.

**Napsugár Óvoda és Bölcsőde**

Az intézmény összes bevételeinek módosított előirányzata 155.516 e Ft, a teljesítés 149.950 e Ft, a tervteljesítési mutató 96,4 %, a kiadások teljesítési adata 149.714 e Ft, a tervteljesítési mutató 96,3 %.

Azintézmény saját bevételét (a közvetített szolgáltatásokból származó megtérüléseken túlmenően) a bölcsődei gondozási díj jelenti, az ebből származó bevétel éves előirányzata 504 e Ft, a teljesítés 511 e Ft volt.

*A* személyi juttatások éves módosított előirányzata 106.308 e Ft, a teljesítés 103.973 e Ft, teljesítés a tervezettnek megfelelően alakult, 97,8 %. A kiemelt előirányzaton belül a jubileumi jutalom címén kifizetett összeg 3.948 e Ft volt.

A dologi kiadások módosított előirányzata 19.893 e Ft, a teljesítés 16.903 e Ft volt. A közvetített szolgáltatások és az előzetesen felszámított Áfa soron van jelentősebb megtakarítás, ennél a jogcímnél a tervadat 5.934 e Ft, a teljesítés 4.451 e Ft, illetve az Áfa esetében a terv 3.496 e Ft, a teljesítés 2.906 e Ft. Ennek oka az, hogy a közvetített szolgáltatás soron a tervadat az intézmény épületeinek továbbszámlázandó üzemeltetési kiadásait tartalmazza. Ez az előirányzat a 2013. évi teljesítés alapján került kialakításra, figyelembe véve azt, hogy a Bessenyei úti székhely óvoda épület konyha üzemeltetéséhez kapcsolódó költségek a Városgondnokság részére továbbszámlázásra kerülnek. A 2013. évi közüzemi díjak teljesítési adatai alapján nem volt pontosan tervezhető a 2014. évi közvetített szolgáltatás, mivel az óvodabővítés beruházás miatt a szolgáltatók elszámoló számlái 2014. évben kerültek kiállításra.

**Polgári Szociális Központ**

A tervezett bevételek tervteljesítési mutatója 97,4 %, a kiadásoké 95,4 %. A költségvetés végrehajtása során a támogatási szerződésben elfogadott fenntartási kötelezettségekre tekintettel továbbra is szükséges volt teljesíteni a jelzőrendszeres házi segítségnyújtás és a támogató szolgálat tevékenységének biztosítását.

Az intézmény 2014. évi működéséhez 39.735 e Ft állami támogatást kapott, valamint 36.446 e Ft önkormányzati támogatást. (7.sz. melléklet)

A személyi juttatások éves szintű tervteljesítési mutatója 96,7 %, a járulékoké 98,1 %. Jelentős alulteljesítés van az étkezési hozzájárulásnál, mivel a tervadat 2.608 e Ft, a felhasználás mindössze 1.186 e Ft volt, ennek oka a dolgozók részéről az alacsony igénybevétel.

A központi irányítás kiadásai tartalmazzák az intézményvezető, illetve 3 fő általános feladatokat ellátó közalkalmazott, valamint 1 fő 4 órás foglalkoztatott takarító személyi juttatásait és járulékait, a tervteljesítési mutatói a tervezettnek megfelelnek, mértékük közel 100 %.

A szociális étkeztetés és a házi gondozási díjbevételek 2014. évi tervadata 39.765 e Ft volt, a teljesítés 37.962 e Ft, az éves tervteljesítési mutató 95,7%.

A dologi kiadásokon belül irodaszer vásárlás, Xerox másoló üzemeltetés, postai szolgáltatás költségei jelennek meg. Az egyéb szolgáltatásoknál a foglalkoztatás-egészségügyi vizsgálatok költsége teljesült, 112 e Ft. Megbízási szerződést kötöttek 3 hónapra vonatkozóan pszichológusi tevékenység ellátására, ennek összege 120 e Ft volt.

A házi segítségnyújtás szakfeladaton 13 főállású munkaidős közalkalmazott munkavállaló személyi juttatásainak és a munkaadókat terhelő járulékainak költsége szerepel. Jubileumi jutalom 1 fő részére 236 000 Ft összegben került kifizetésre.

A támogató szolgálat kiadásai 2 fő személyi segítő, 1 fő gépkocsivezető juttatásai és járulékait tartalmazzák, 1 fő szolgálatvezetői álláshely egész évben nem került betöltésre, üres maradt. A gépjármű üzemanyag költsége címén 671 e Ft került felhasználásra, a tervadat 816 e Ft volt.

Az idősek nappali ellátása szakfeladat éves kiadási előirányzata 8.872 e Ft, a teljesítés 7.560 e Ft volt. A közüzemi díjak alakulása a tervezettnél alacsonyabb szinten teljesült, ezért itt megtakarítás keletkezett. A tevékenységnek saját bevétele nem keletkezik, a szolgáltatás nem térítési díj köteles.

A szociális étkezés szakfeladaton 1 fő szociális segítő teljes munkaidős, 1 fő részmunkaidős bére és járulékai kerültek könyvelésre, valamint az ebéd kihordásban közreműködő 6 fő tiszteletdíjas foglalkoztatott 15 e Ft/hó összegű juttatásban részesült. A Városgondnokság a konyha üzemeltetéséhez kapcsolódóan a szociális étkezőkre vonatkozóan vásárolt élelmezést számlázott ki az intézménynek, a tervadat 34.768 e Ft+Áfa, a teljesítés a tervezettnél alacsonyabb igénybevétel miatt 32.617 e Ft + Áfa volt. A bevételi előirányzat 49.479 e Ft+Áfa, az éves teljesítés 45.866 e Ft volt.

A jelzőrendszeres házi segítségnyújtásnál a kihelyezett készülékek száma 120 db volt (a finanszírozási szerződésben 135 db készülék szerepel). A szakfeladaton a tiszteletdíjas gondozók bérköltsége jelentkezett kiadásként, a dologi kiadásokon belül a gondozók és az ellátottak telefonköltsége szerepel. A kiadási előirányzat 4.095 e Ft, a felhasználás 3.565 e Ft volt, ennek oka az, hogy a 2014. évi tervezés során készülékek cseréjére tervezett előirányzat nem került felhasználásra, valamint a tiszteletdíjak esetében az előirányzatként beállított 1.325 e Ft-tal szemben csak 1.008 e Ft került felhasználásra, ehhez kapcsolódóan a járulékoknál is jelentkezik a megtakarítás.

A családsegítő szolgálat tervteljesítési mutatója 100 %. A tervezéskor 3 fő személyi juttatásai és járulékai összegével számoltak, azonban a szakmai feladatokat egész évben 2 fő látta el.

A gyermekjóléti szolgálatnál 4 fő közalkalmazott személyi juttatásai és járulékai kerültek tervezésre, a feladat ellátását 3 fő foglalkoztatásával valósították meg.

A fentiek miatt így megtakarítás jelentkezett a személyi juttatásokra tervezett előirányzatnál, mely év közben átcsoportosításra került az önkormányzati szintű egyszeri jövedelem kompenzációra.

***C./ Önkormányzat***

Az önkormányzat működésének általános támogatására 193.385 e Ft, egyes köznevelési feladatokra 124.933 e Ft, szociális és gyermekjóléti feladatokra 239.645 e Ft, kulturális feladatokra 9.310 e Ft, egyéb működési célú központosított előirányzatként 14.004 e Ft, helyi önkormányzatok kiegészítő támogatására 24.200 e Ft érkezett.

Államháztartáson belülről működési célra 370.332 e Ft érkezett, ezen belül legjelentősebb tételek az alábbiak: elkülönített állami pénzalapoktól 262.780 e Ft (közfoglalkozatás támogatása), Tb-pénzügyi alapoktól 32.342 e Ft(egészségügyi feladatok támogatása), Európai Uniós működési célú programokra kapott összeg 11.660 e Ft.

Felhalmozási célra államháztartáson belülről átvett pénzeszközök előirányzata 41.199 e Ft, amely a szennyvízhálózat-bővítés tervezéséhez kapcsolódó EU-s támogatás és EU-s önerő-alapból származó 2014. évi forrást tartalmazza 12.768 e Ft összegben.

Központosított támogatásként került könyvelésre az adósságkonszolidáció keretében az állam által 2014. évben átvállalt fejlesztési célú hitel összege 231.233 e Ft.

Helyi adó bevételek alakulását a 10. sz. melléklet mutatja be részletesen. A magánszemélyek kommunális adója címén a tervezett éves előirányzat 20.064 e Ft, a teljesítés 21.797 e Ft. Az idegenforgalmi adóbevétel előirányzata 21 e Ft, a befolyt bevétel 75 e Ft.

A helyi iparűzési adó bevétel éves előirányzata 234.772 e Ft, 234.822 e Ft realizálódott.

Talajterhelési díjként tervezett bevételi előirányzat 3.512 e Ft, a teljesítés 2.826 e Ft, amely 80,4 %-ot jelent.

Átengedett közhatalmi bevétel a gépjárműadó, melynek az önkormányzatnál maradó 40 %-os rész éves előirányzata 17.861 e Ft, az éves teljesítés 18.174 e Ft volt.

A helyi adókhoz kapcsolódó pótlékok, bírságok bevétele 1.949 e Ft.

Környezetvédelmi bírság címén 426 e Ft-ot, önkormányzatokat megillető helyszín bírságként 822 e Ft-ot, egyéb közhatalmi bevételként 2.049 e Ft-ot terveztünk, a befolyt bevétel éves szinten 1.478 e Ft.

A működési bevételek 94.573 e Ft-ban realizálódtak, a módosított előirányzat 92.601 e Ft volt. E jogcímen kerültek elszámolásra a készletértékesítések ellenértéke, nyújtott szolgáltatások ellenértéke, tulajdonosi bevételek, szolgáltatások ellenértéke, az Áfa bevételek és visszatérülések, a kamatbevételek, valamint az egyéb működési bevételek. Ezen belül legjelentősebb tételek az alábbiak: hulladékszállításból származó díjbevétel 62.000 e Ft, kiszámlázott Áfa 19.738 e Ft, Áfa visszatérülés 2.112 e Ft, közvetített szolgáltatások ellenértéke 1.788 e Ft.

Felhalmozási bevételként, ingatlan értékesítés címén tervezett éves módosított előirányzata és teljesítése is 2.230 e Ft. Az önkormányzat egyik Ford gépkocsijának értékesítése a tervezettnek megfelelő összegben - 2.220 e Ft - realizálódott.

Az önkormányzat 2013. év végén 1.513 e Ft összegben nyújtott működési célú támogatást a Pétegisz Zrt.-nek, melyet 2014. év első félévében a társaság visszautalt, 2014. évben nem volt szükség támogatást nyújtani működésükhöz.

A személyi juttatások módosított előirányzata 269.606 e Ft, a járulékoké 43.387 e Ft, a teljesítés 268.129 e Ft, illetve a járulékok esetében 43.259 e Ft volt.

Az önkormányzati hatáskörbe tartozó ellátottak pénzbeni juttatásainak módosított előirányzata 17.506 e Ft, éves szinten 17.486 e Ft került kifizetésre, így a teljesítés a tervezettnek megfelel (8.sz. mellékletben részletezve.)

Az államháztartáson belüli működési célú támogatások eredeti előirányzat 4.292 e Ft volt, a teljesítés 2.199 e Ft. A jogcímen tervezett eredeti előirányzat a Polgári Kistérség Többcélú Társulása pénzügyi elszámolásából eredő kötelezettségeket tartalmazta. A teljesítésben az Újszentmargita részére kiutalt 718 e Ft, illetve az Újtikos Község Önkormányzata részére átutalt 2013. évi közös feladatokhoz tartozó kötelezettség, 1.481 e Ft szerepel.

Az államháztartáson kívüli működési célú támogatások előirányzata 9.150 e Ft, a teljesítés összegével azonos. A civil szervezetek támogatása 1.208 e Ft, sportszervezetek támogatása 6.292 e Ft, módosított előirányzatként a Sárkányhajó-fesztivál támogatására nyújtott 50 e Ft, a gimnasztráda-csoport részére biztosított 240 e Ft, a Por-Lingvo Alapítvány 30 e Ft összegű, a Polgár Városért Alapítvány 1.330 e Ft összegű támogatása szerepel.

A Polgári CSEMETE Szociális Szövetkezet részére nyújtott visszatérítendő támogatás 2014. december 31.-i állománya 5.245 e Ft.

A beruházások módosított éves előirányzata 140.424 e Ft, melyből 100.253 e Ft teljesült, a 3.sz. mellékletben feladatonkénti részletezése megtalálható.

Európai Uniós forrásból megvalósuló projekteket bevételi és kiadási előirányzatait és teljesítési adatait a 4. sz. melléklet mutatja be.

A tartalékok előirányzata év végén 60.259 e Ft, melyből az általános tartalék előirányzata 8.247 e Ft, a felhalmozási célú céltartalékoké 29.512 e Ft.

A Korpusz '93 Kft.-ben önkormányzati részesedés vásárlására 2.000 e Ft-ot fordítottunk 2014.évre vonatkozóan a tervezettnek megfelelően. A társaság 2013. évi eredménye után az önkormányzatot megillető osztalék bevétel összege - a részesedés vásárlás miatt megnövekedett tulajdoni arány alapján - 2014. évben 743 e Ft volt.

A finanszírozási kiadások éves előirányzata 1.274.948 e Ft, a teljesítése 1.268.128 e Ft. Ezen összeg jelentős részét az intézmények számára kiutalt támogatás jelenti, ennek éves előirányzata 778.702 e Ft, az év végéig kiutalt finanszírozás összege 771.802 e Ft. A finanszírozási műveleteken belül a másik jelentős tételt a befektetett eszközök vásárlása (265.000 e Ft) és beváltása (175.000 e Ft) jelenti.

**III. Hitel és értékpapír műveletek alakulása, a hitel-állomány változásának tartalma, ezzel összefüggésben kiemelten a kötvény állomány alakulása, okai**

Az önkormányzatnak 2014. évben sem volt - az előző évekhez hasonlóan - kötvény állománya.

2014. évben átvállalt fejlesztési célú hitel összege 231.233 e Ft volt.

Az önkormányzatnak 2014. december 31.-én sem működési sem fejlesztési hitelállománya nincs (16.sz. melléklet).

Az ideiglenesen szabad pénzeszközök befektetéséből származó betétek év végi állomány 90.000 e Ft volt.

**IV. A vagyon alakulása**

**Napsugár Óvoda és Bölcsőde**

A vagyon változáson belül az eszközök értékének növekedését az alábbi tételek jelentik: 1 db hűtőgép vásárlás 62 e Ft, klíma beszerzés 150 e Ft összegben, az IPR program keretében történt eszközbeszerzések : szekrények vásárlása 596 e Ft, játékok beszerzése 336 e Ft, 2 db szék vásárlás 46 e Ft összegben. A vagyon értékének csökkenését az éves szintű értékcsökkenés jelentette.

**Ady Endre Művelődési Központ és Könyvtár**

Az intézmény tárgyidőszaki nyitó mérleg eszközállománya 388.661 e Ft volt, a 2014. december 31.-i záró állomány 372.876 e Ft, a változás oka az év során elszámolt értékcsökkenés.

**Városgondnokság**

Vagyon növekedés

2014. év elején két konyha üzemeltetésével bővült az intézmény feladata. Az ellátásukhoz szükséges eszközöket bruttó 18.277 e Ft értékben vették át. Az elszámolt értékcsökkenés összege 12.578 e Ft, nettó értéke 5 699 e Ft volt.

A Ford-Smax gépjárművet térítés nélkül átvette az intézmény 0 Ft nettó értéken.

Vagyon csökkenés

Térítés nélküli átadásra került az önkormányzathoz a Nagyváradi utca 34. sz. alatti ingatlan (telek, épület és építmény), bruttó értékben 750 e Ft, elszámolt értékcsökkenés 162 e Ft, nettó értéke 588 e Ft.

Térítés nélküli átadásra került szintén az önkormányzat részére a Barankovics tér templom előtti járda térkövezése, bruttó 2.769 e Ft összegben.

**Polgármesteri Hivatal**

A Polgármesteri Hivatalnál nyilvántartott vagyon értéke 2013. 12.31.-én 251.055 e Ft volt, 2014. december 31.-én 255.091 e Ft-ra növekedett.

A forrás oldalon a kapott előlegekből származó kötelezettségek összege 9.015 e Ft, melyből 9.000 e Ft a 2015. január első munkanapján kiutalt segélyek fedezete volt. A szállítói kötelezettségek év végi állománya 71 e Ft volt.

A vevői állomány év végén 3.965 e Ft volt. A szociális segélyekhez kapcsolódóan jogosulatlanul felvett juttatások miatti követelés állomány összege 1.026 e Ft.

**Polgári Szociális Központ**

A nyilvántartott vagyon értéke 2013. 12.31.-én 21.648 e Ft volt, 2014. december 31.-én 20.451 e Ft-ra csökkent. A csökkenés oka részben az éves szinten elszámolt értékcsökkenés, valamint a gazdálkodási év elején a Városgondnokság részére átadott élelmiszer készletek értékének kivezetése a nyilvántartásból.

Az eszközökön belül a tárgyi eszközök év végi állománya 16.711 e Ft, a vevői követeléseké 273 e Ft (térítési díjból származó összeg 270 e Ft), a pénzeszközöké 2.587 e Ft volt.

**Polgár Város Önkormányzata**

Az önkormányzat mérlegében szereplő eszközök és források állománya 2013. december 31.-én 3.010.238 e Ft volt, a 2014. december 31.-i főösszeg 2.955.344 e Ft.

A vagyonváltozásnak vannak növelő és csökkentő tényezői. A vagyon értékének csökkenését elsődlegesen az értékcsökkenés okozta, a tárgyi eszközök állományához kapcsolódó éves összeg 31.895 e Ft volt. A részesedések állománya 2.000 e Ft-tal növekedett, így 15.240 e Ft-ra módosult.

A részesedések állománya az alábbiakból áll: Korpuszt Kft 9.320 e Ft (névértéke 2.230 e Ft), Pétegisz Zrt 2.593 e Ft, Hajdúsági Hull. Gazd. Szolg. Kft 110 e Ft, Hajdúkerületi Víziközmű Szolg. Zrt. 1.217 e Ft, Csemete Szociális Szövetkezet 2.000 e Ft, Termálvíz Kht. 100 e Ft, Hortobágymenti Vidékfejl.i Kft. (LEADER) 50 e Ft. 2014. év végén 150 e Ft értékvesztést számoltunk el az utolsó két részesedésre vonatkozóan.

Az önkormányzat által elnyert pályázatok előlegeként 2014.12.31.-én fennálló összeg 64.136 e Ft.

A szennyvízhálózatra csatlakozáshoz kapcsolható díj év végi állománya 5.434 e Ft volt.

A vevők állománya 43.930 e Ft, melynek jelentős része 17.559 e Ft a szemétszállítási díjakból adódik, a másik része a HBVSZ nettó bérleti díj tartozása 24.000 e Ft.

A működési célra átvett pénzeszközre vonatkozó követelések soron a legjelentősebb tétel a PÉTEGISZ Nonprofit Zrt. részére nyújtott működési célú kölcsön összege 15.874 e Ft. A felhalmozási célra átadott pénzeszközre vonatkozó követelések soron a PÉTEGISZ Nonprofit Zrt. részére nyújtott fejlesztési célú kölcsönként 16.704 e Ft szerepel. A szennyvízcsatorna rákötésekhez kapcsolódóan fizetendő érdekeltségi hozzájárulások állománya 4.151 e Ft.

A szállító kötelezettségek év végi állománya 7.272 e Ft. 2014. december végén a Magyar Államkincstár által kiutalt 2015. évet megillető nettó finanszírozás előlege 16.416 e Ft, amelyet kötelezettségként kellett az év végi mérlegben kimutatni.

V. A maradvány alakulása

Az intézmények és az önkormányzat 2014. évi maradványát a 13. sz. melléklet mutatja be intézményenkénti részletezésben. Ezt a táblázatot a 2014. január 1-jétől hatályos új számviteli jogszabályi előírásoknak megfelelően, valamint a Magyar Államkincstár felé benyújtott beszámoló 07/A Maradványkimutatás űrlapjához hasonló struktúrában készítettük el.

A tárgyévi alaptevékenység és vállalkozási tevékenység költségvetési és finanszírozási bevételeinek és kiadásainak különbözeteként mutatja a maradvány összegét.

**Közvetett támogatások alakulása**

Polgár Város Önkormányzata és intézményei által nyújtott közvetett támogatásokat, intézményenkénti bontásban, szöveges információval kiegészítve a 9. sz melléklet mutatja be.

A Városgondnokságnál az általános iskolai gyermekek közül 50 %-os étkezői támogatásban részesülők száma 37 fő, 100 %-os támogatást 296 gyermek kap, ezek közvetett támogatásként kimutatott hatása 25.429 e Ft. A középiskolai tanulók közül az 50 %-os étkezői támogatásban részesülők száma 2 fő, a közvetett támogatásként kimutatott összeg 61 e Ft.

Az óvodai ellátottak esetében az 50 %-os étkezői támogatásban részesülők száma 16 fő, 100 %-os támogatást 92 gyermek kap, ezek közvetett támogatásként kimutatott hatása 8.951 e Ft.

A bölcsődei ellátottak esetében az 50 %-os étkezői támogatásban részesülők száma 1 fő, közvetett támogatásként jelentkező hatása 56 e Ft.

Az Ady Endre Művelődési Központ és Könyvtárnál a nem lakóingatlan bérbeadása szakfeladaton bérleti díj nélkül biztosítják a termet évente 6 alkalommal véradás céljára, egyesületek, egyházak, Munkaügyi Központ, általános iskola, gimnázium részére 6 alkalommal. A könyvtári szolgáltatás szakfeladaton törvény írja elő a 16 év alatti (466 fő) és a 70 év feletti (67 fő) olvasók beiratkozásának ingyenességét. A diákok (45 fő) nyugdíjasok (60 fő) és pedagógusok (20 fő) 50 % kedvezményben részesülnek. A közvetett támogatások összege éves szinten 1.140 e Ft.

A Polgári Szociális Központ esetében a szociális étkezők közül térítési díj kedvezményben részesült 83 fő, a közvetett támogatás összege 3.852 e Ft, a házi segítségnyújtás térítési díjának kedvezménye 39 főt érintett, 582 e Ft összegben.

Az önkormányzatnál a magánszemélyek kommunális adója esetében az adómentességet a helyi adórendelet biztosítja a 65. életévet betöltött egyedülállók és a 70. életévet betöltött adóalanyok számára. A mentesség összege 9.936 e Ft, mely 1.104 főt érint. A gépjárműadó esetében az adómentességet a Gépjárműadóról szóló tv. biztosítja, a súlyosan mozgáskorlátozottak, valamint a ktg.-i szervek, alapítványok részére. A mentesség összeg 1.028 e Ft, mely 39 db gépjárművet érint. A Hulladékszállításnál a 65 éven felüli egyedülállók részére biztosított lehetőség alapján ezek száma 214 fő, összege 2.136 e Ft, a 65 éven felüliek 50 %-os kedvezményben részesülők száma 170 fő, összege 1.759 e Ft, valamint a 65 éven felüli egyedülállók 50 %-os kedvezményében 214 fő részesült, a közvetett támogatás összege 2.213 e Ft.

A zárszámadás kapcsán látható, hogy az intézmények takarékos gazdálkodás mellett a költségvetés nyújtotta kereteken belül maradtak, úgy hogy a folyamatos működés biztosított volt egész éven át.

Kérem a Tisztelt Képviselő-testületetaz előterjesztésben foglaltak megtárgyalására és a zárszámadási rendelet-tervezet elfogadására.

**Polgár, 2015. április 22.**

**Tisztelettel:**

**Tóth József**

**polgármester**